KOMISIJOS DIREKTYVA 2009/134/EB
2009 m. spalio 28 d.
iš dalies keičianti Tarybos direktyvą 76/768/EEB, dėl kosmetikos gaminių, siekiant suderinti jos III priedą su technikos pažanga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. liepos 27 d. Tarybos direktyvą 76/768/EEB dėl valstybių narių įstatymų, susijusių su kosmetikos gaminiais (1), suderinimo, ypač į jos 8 straipsnio 2 dalį,
pasikonsultavusi su Vartotojų saugos moksliniu komitetu,
kadangi:
(1)
Vartotojų saugos mokslinis komitetas, dabar Vartotojų saugos mokslinis komitetas (2)„Memorandume dėl plaukų dažų medžiagų ir jautrumą didinančių jų savybių“, paskelbtame 2007 m. kovo 29 d., padarė išvadą, kad alerginės reakcijos, sukeltos plaukų dažų medžiagų, dažnai sukeliančios ūmų ir sunkų dermatitą, tampa vis svarbesnė vartotojų ir visuomenės sveikatos problema. Asmeniui, įgijusiam jautrumą plaukų dažų medžiagoms, naudojamoms plaukų dažų produktuose, gali ilgainiui išsivystyti odos alerginės reakcijos šioms medžiagoms.
(2)
Kad vartotojai būtų geriau informuoti apie galimą neigiamą plaukų dažymo poveikį ir siekiant mažinti vartotojų įjautrinimo plaukų dažų medžiagoms riziką, oksidacinių ir kai kurių neoksidacinių, turinčių labai stiprių ir stiprių jautrinančių medžiagų, plaukų dažymo gaminių etiketėse turėtų būti išspausdinti papildomi įspėjimai. Taigi privalomos naudojimo sąlygos ir įspėjimai dėl atitinkamų plaukų dažų medžiagų ir jų jautrinančių savybių, išvardyti Direktyvos 76/768/EEB III priedo f skiltyje, turėtų būti iš dalies pakeisti.
(3)
Todėl Direktyvą 76/768/EEB reikėtų atitinkamai iš dalies pakeisti.
(4)
Šioje direktyvoje numatytos priemonės atitinka Kosmetikos gaminių nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 76/768/EEB III priedas iš dalies keičiamas pagal šios direktyvos priedą.
2 straipsnis
1. Valstybės narės ne vėliau kaip 2010 m. gegužės 1 d. priima ir paskelbia įstatymus ir kitus teisės aktus, reikalingus šiai direktyvai įgyvendinti. Valstybės narės nedelsdamos pateikia Komisijai tų nuostatų tekstus.
Valstybės narės, priimdamos šias nuostatas, jose turi nurodyti į šią direktyvą arba tokia nuoroda daroma jas oficialiai skelbiant. Valstybės narės nustato tokios nuorodos darymo tvarką.
2. Valstybės narės pateikia Komisijai šios direktyvos taikymo srityje priimtų pagrindinių nacionalinių teisės aktų nuostatų tekstus.
3 straipsnis
Valstybės narės imasi visų būtinų priemonių, kurios užtikrintų, kad nuo 2011 m. lapkričio 1 d. Bendrijoje įsisteigę gamintojai ir importuotojai nepateiktų į rinką šios direktyvos neatitinkančių kosmetikos gaminių.
Valstybės narės imasi visų būtinų priemonių, kurios užtikrintų, kad po 2012 m. lapkričio 1 d. gaminiai, neatitinkantys šios direktyvos, nebūtų parduodami ar perduodami galutiniam vartotojui Bendrijoje.
4 straipsnis
Ši direktyva įsigalioja dvidešimtą dieną nuo jos paskelbimo Europos Sąjungos oficialiajame leidinyje.
5 straipsnis
Ši direktyva skirta valstybėms narėms.
Priimta Briuselyje 2009 m. spalio 28 d.